Lisbeth Bech Poulsen (SF), 2014-05-15:
Allerførst vil jeg sige tak til DF for den her spændende debat.
Jeg synes ikke, vi kan diskutere EU nok.
Men jeg er ikke enig i DF's forslag om at følge briternes eksempel.
Jeg synes hverken, der ligger solidariske eller sympatiske argumenter bag det britiske initiativ.
Storbritannien er jo et specielt land i Europa, fordi de ofte ikke selv ser sig som en del af Europa.
Ofte hører man briter omtale Europa som fastlandet og dem selv som noget andet – Europa er »de andre«, og det er »derovre«.
Sådan har jeg det ikke, og sådan har SF det ikke; vi er en del af Europa, og det tager intet fra os eller vores danske identitet, at vi også er en del af et europæisk fællesskab.
Danmark skal være så tæt på kernen som muligt, men det betyder fra SF's synspunkt ikke, at vi skal indgå i euroen, og det betyder ikke, at vi ukritisk siger ja til alt.
Europaudvalget sagde f.eks. nej til Monti II-forordningen og gav det gule kort til forslaget om strejkeretten.
EU er en politisk kampplads ligesom herhjemme, og SF vil kæmpe i Parlamentet såvel som herhjemme for mere solidarisk politik.
Når Danmark skal være så tæt på kernen, betyder det, at vi aktivt skal være i front, når det gælder internationale løsninger på internationale problemer, og når det handler om klimaforandringer, grænseoverskridende kriminalitet, samhandel, fred og regulering af finanssektoren.
Finanskrisen og årsagerne hertil kan vi kun løse i fællesskab.
Kapitalkravsdirektiv, regnskabsdirektiv, herunder land til land-rapportering og meget andet er fælles europæiske løsninger, der skal bidrage til at sikre, at vi ikke igen skal se de europæiske lande blive væltet omkuld af finansmarkedernes hærgen.
Der skal simpelt hen være mere demokratisk kontrol; markedet er en udmærket tjener, men som vi ved en forfærdelig herre.
Disse problemer kan vi ikke løse alene, kun i fællesskab, og derfor skal vi være i front for et bedre EU og et mere solidarisk EU.
I øjeblikket diskuterer vi retsprincipper og retssikkerhed i EU.
Vi er bekymrede for, hvad vi har set bl.a. i Ungarn.
Danmark har en helt konkret interesse i, at landene i Europa opretholder fred, sikkerhed, retsprincipper og holder den demokratiske fane højt.
Her ønsker SF, at der bliver flere konkrete værktøjer til at sikre, at demokratiet ikke knægtes.
Når man ser på Europas historie, må man aldrig glemme, hvad der kan ske, når demokratiet skrider.
Her er EU centralt, ikke kun for at opretholde fred og sikkerhed direkte, men også indirekte i form af samhandel, kulturudveksling, og for at vi kan bo og arbejde forskellige steder i løbet af vores liv.
Vi har længe diskuteret den såkaldte velfærdsturisme – et ord, der ikke har hold i virkeligheden, som SF tager afstand fra, og som vi finder er dybt manipulerende.
Men det betyder jo ikke, at der ikke er problemer.
Den fri bevægelighed er et gode, men må aldrig misbruges til løndumping, ræs mod bunden og dårlige forhold for arbejdstagerne.
Der er ikke noget socialt ved social dumping.
Derfor har vi også kæmpet for værn mod social dumping herhjemme og bedt statsministeren og hendes ministre tage diskussionen på EU-niveau, for diskussionen foregår ikke kun i Danmark, men i en række lande.
EU er en politisk kampplads, og der er områder, som vi ikke er tilfredse med i dag, og som vi ønsker ændret.
Det er jo det, vi alle sammen er i politik for, altså for at ændre samfundet, om det så er i Aalborg, i Danmark eller i Europa, til det bedre.